Domain igényléssel elfogadott feltételek

Megbízom a SOFTLOG Informatika Kft-t (továbbiakban: Regisztrátor) a fenti domain névvel (továbbiakban: Domain) kapcsolatos ügyintézéssel, egyben kijelentem és tudomásul veszem a következőket:

1.	A domain.hu oldalon megtalálható Domain Regisztrációs Szabályzatot ismerem és elfogadom. A mindenkor hatályos Domain Regisztrációs Szabályzat előírásait betartom. A Domain igénylésével, delegálásával és fenntartásával kapcsolatos kérdésekben a Nyilvántartó és a Regisztrátor döntését elfogadom. Tudomásul veszem, hogy a delegálást saját kockázatomra kezdeményezem, sem a Nyilvántartót, sem a Regisztrátort nem terheli felelősség a Domain delegálásból, illetve annak elutasításából, felmondásából, felfüggesztéséből vagy visszavonásából esetlegesen keletkező közvetlen vagy közvetett károkért.

2.	Egyedül magam vagyok felelős az általam igényelt Domain megválasztásáért, jelentéstartalmáért, használatáért és ezek következményeiért. A Nyilvántartó és/vagy a Regisztrátor a választott név ellenőrzésére, jogszerűségének vizsgálatára nem köteles. Amennyiben ezzel kapcsolatban más személy a Nyilvántartóval és/vagy a Regisztrátorral szemben igényt kíván érvényesíteni, vállalom, hogy a helyükbe lépek, illetve (ha ennek akadálya van) minden segítséget megadok részükre a követeléssel szembeni védekezéshez.

3.	A számomra delegált Domain-nel, a delegációs és regisztrációs eljárással, a Domain nevének megválasztásával, jelentéstartalmával vagy használatával kapcsolatos bármilyen jogvitából, kárból, követelésből következő kötelezettség alól tehermentesítem a Nyilvántartót és/vagy a Regisztrátort.

4.	A Domain név megválasztása területén a lehető legnagyobb gondossággal jártam el, szavatolom, hogy az általam választott Domain név és annak használata mások jogait nem sérti. Ilyen jogsértés tudomásomra jutása esetén, a névről önként lemondok.

5.	Hozzájárulok, hogy az Igénylőlapon közölt adatokat a Nyilvántartó és a Regisztrátor az Internet regisztrációs szokásoknak megfelelően kezelje.

6.	Tudomásul veszem, hogy a választott Domain név választhatóságával kapcsolatos vita esetén a Regisztrátor a Tanácsadó Testület döntésének veti alá magát. Az eljárás elindítását Regisztrátornál történő kezdeményezésem alapján, az eljárási díj befizetését (40000 Ft + ÁFA) és Regisztrátorhoz való megérkeztét követően a Regisztrátor kezdeményezi.

7.	A választott Domain névvel kapcsolatos vitás kérdésekben alávetem magamat az Alternatív Vitarendező Fórum döntésének, és tudomásul veszem, hogy a választott Domain névvel kapcsolatosan ellenem indult jogvitában jogorvoslati igényt kizárólag a Kérelmezővel szemben érvényesíthetek, továbbá, hogy az alternatív vitarendezés során hozott döntés végrehajtásáért sem a Regisztrátor, sem a Nyilvántartó nem felel.

8.	A Domain delegálással és regisztrálással illetve a megkötött szolgáltatói szerződés hatályával, az ebből eredő jogok és kötelezettségek fennállásával, teljesítésével kapcsolatos vitás kérdésekben alávetem magamat az Internet Szolgáltatók Tanácsa által támogatott Eseti Választottbíróság kizárólagos hatáskörének, amely Választottbíróság a vitát a jogerős bírói ítélet hatályával bírálja el.

9.	Rendelkezem az adminisztratív kapcsolattartó személy hozzájárulásával, melyben hozzájárul adatai Regisztrátor és Nyilvántartó általi kezeléséhez és adatainak nyilvánosságra hozásához.

10.	Elfogadom, hogy Adminisztratív kapcsolattartónak csak olyan természetes vagy jogi személy jelölhető meg, aki magyarországi postacímmel rendelkezik, és magyar nyelvű kommunikációra képes.

11.	Elfogadom, hogy a Domain regisztráció és kezelés során az ügyintézés általában e-mail (elektronikus levél) vagy telefax útján történik. Regisztrátor részéről az e-mailen vagy telefaxon elküldött értesítéseket (postai úton a küldeményeket, számlákat) az ellenkező bizonyításáig a címzetthez megérkezettnek kell tekinteni.

12.	A Regisztrátor jogosult az igénylőlap átvételét megelőzően és követően is igényt elutasítani, az elutasítás indoklását a Regisztrátor köteles az Igénylővel közölni.

13.	Amennyiben egy igény nem teljesíthető, akkor helyette az előre fizetett díj ellenében az Igénylő másik Domain-t igényelhet.

14.	Ha a lejáratot 14 nappal megelőzően a Domain név fenntartására (meghosszabbítására) vonatkozó igényét az Igénylő nem jelzi a Regisztrátor felé, a Domain fenntartásra vonatkozó szerződés felmondottnak tekinthető/tekintendő.

15.	A Nyilvántartó által a bejegyzést követően alkalmazott, előre nem meghirdetett díjemelés, új (korábban nem alkalmazott) díj bevezetése az Igénylőre hárítható.

16.	Az igénylőlap hiányos, hibás, félreérthető, rosszul olvasható kitöltéséből eredő károkért kizárólag az Igénylő felel.

17.	Az igénylőlap egy példányát eredetiben a szerződés megszűnésétől számított 5 évig megőrzöm, vitás esetben azt a Regisztrátor rendelkezésére bocsátom.

18.	A Regisztrátor oldalán (http://www.bixerver.hu) megtalálható Általános Szerződési Feltételeket elolvastam, tudomásul vettem és az abban foglaltakat elfogadom.

19.	A szolgáltatás számlázása a Regisztrátor honlapján (http://www.bixerver.hu) a mai napon található hatályos díjszabás szerint történik. A regisztrációs díj megfizetése a Domain regisztrációs folyamat elindítása előtt esedékes.  Regisztrátor nem köteles az új igényt vagy módosítást befogadni abban az esetben, ha Igénylőnek más domain névvel/nevekkel kapcsolatban számlatartozása van. Regisztrátor az árváltoztatás jogát fenntartja.

20.	Elfogadom, hogy számlatartozás vagy nem nullás egyenleg esetén a Domain név átregisztrációját nem kezdeményezhetem, illetve új regisztráció esetén egyezség hiányában lemondok a Domain tulajdoni jogáról a Regisztrátor javára.

21.	Elfogadom, hogy számlatartozás esetén Regisztrátor késedelmi kamat felszámolására jogosult, amelynek mértéke a mindenkori jegybanki alapkamat kétszerese, de minimum 2000 Ft + ÁFA (alap kezelési költség).

22.	Kötelességemként elfogadom, hogy az adataimban bekövetkezett változást, a változás megtörténtét követően haladéktalanul a Regisztrátornak bejelentem.

23.	Szavatolom, hogy az igénylőlapot a valóságnak megfelelően töltöttem ki, és tudomásul veszem, hogy amennyiben a megadott adatok nem valósak, vagy az adatok megváltozását nem jelentem be, az a Domain név visszavonását eredményezi.

24.	Az igénylőlapot teljes egészében elolvastam, és mint akaratommal mindenben megegyezőt egyetértőleg aláírtam.

Budapest, 2011.03.10.